O‘zbekiston Respublikasi Adliya vazirligining yuridik kollejlari moddiy-texnik bazasini mustahkamlash chora-tadbirlari to‘g‘risida

O‘zbekiston Respublikasi Adliya vazirligining yuridik kollejlari moddiy-texnik bazasini yanada mustahkamlash va modernizatsiya qilish maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Adliya vazirligining yuridik kollejlarini rekonstruksiya qilish, kapital ta’mirlash va jihozlash parametrlari 1-ilovaga muvofiq; 
 O‘zbekiston Respublikasi Adliya vazirligining yuridik kollejlarida zamonaviy axborot-kommunikatsiya texnologiyalarini joriy etish chora-tadbirlari dasturi 2-ilovaga muvofiq tasdiqlansin.
 2. Belgilansinki, O‘zbekiston Respublikasi Adliya vazirligining yuridik kollejlari (keyingi o‘rinlarda obyektlar deb yuritiladi)ni rekonstruksiya qilish, kapital ta’mirlash va jihozlash doirasida:
 buyurtmachilar — Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari hisoblanadi;
 bosh loyiha va pudratchi tashkilotlar — qonunchilikda o‘rnatilgan tartibda o‘tkazilgan tanlov (tender) savdolari natijalari bo‘yicha aniqlanadi.
 3. Belgilab qo‘yilsinki, obyektlarda qurilish va montaj ishlari mebel, kompyuter va boshqa orgtexnika, o‘quv va laboratoriya jihozlari, o‘quv va sport anjomlari bilan yuridik kollejlarni jihozlash me’yorlarini hisobga olib “foydalanishga tayyor holda topshirish” shartlarida ishlab chiqilgan loyiha-smeta hujjatlariga muvofiq amalga oshiriladi.
 4. Toshkent davlat yuridik universiteti tomonidan yuridik kollejlar uchun yangi avlod darsliklari nashrga tayyorlanganligi ma’lumot uchun qabul qilinsin.
 O‘zbekiston Respublikasi Adliya vazirligi va Oliy va o‘rta maxsus ta’lim vazirligi:
 ikki oy muddatda yuridik kollejlarning kutubxona fondini zamonaviy yuridik va badiiy, shu jumladan xorijiy adabiyotlar bilan shakllantirilishi va to‘ldirilishini ta’minlasin;
 yuridik kollejlar uchun o‘quv adabiyotlarni nashr etish hamda muntazam yangilab borish yuzasidan zarur choralarni ko‘rsin. 
 5. Quyidagilar qarorda nazarda tutilgan tadbirlarning moliyalashtirish manbalari etib belgilansin:
 obyektlarni rekonstruksiya qilish, kapital ta’mirlash va jihozlash qismida — O‘zbekiston Respublikasi Adliya vazirligining budjetdan tashqari mablag‘lari, xalqaro moliya institutlari mablag‘lari va texnik ko‘maklashish mablag‘lari (grantlar), xayriya ehsonlari hamda qonun hujjatlari bilan taqiqlanmagan boshqa manbalar;
 o‘quv adabiyotlarini yaratish va nashr etish qismida — budjetdan tashqari Adliya organlari va muassasalarini rivojlantirish jamg‘armasi va O‘zbekiston Respublikasi Oliy va o‘rta maxsus ta’lim vazirligining Oliy ta’lim muassasalarini rivojlantirish jamg‘armasi mablag‘lari, texnik ko‘maklashish mablag‘lari (grantlar), xayriya ehsonlari hamda qonun hujjatlari bilan taqiqlanmagan boshqa manbalar;
 zamonaviy axborot-kommunikatsiya texnologiyalarini joriy etish qismida — O‘zbekiston Respublikasi Adliya vazirligining budjetdan tashqari mablag‘lari, xalqaro moliya institutlari mablag‘lari va texnik ko‘maklashish mablag‘lari (grantlar), xayriya ehsonlari hamda qonun hujjatlari bilan taqiqlanmagan boshqa manbalar.
 6. O‘zbekiston Respublikasi Adliya vazirligi:
 obyektlarning loyiha-smeta hujjatlarini qurilish-montaj ishlarini “foydalanishga tayyor holda topshirish” shartlarida bajarish bo‘yicha tanlov (tender) savdolari o‘tkazishni hisobga olgan xolda o‘z vaqtida, sifatli ishlab chiqilishini ta’minlasin;
 obyektlarning mebel, kompyuter va boshqa orgtexnikalar, o‘quv-laboratoriya uskunalari, o‘quv va sport anjomlari bilan jixozlash bo‘yicha texnik talablarni ishlab chiqsin va tasdiqlasin hamda obyektlarning buyurtmachilariga yetkazsin.
 7. Belgilansinki, adliya organlari va muassasalarining martaba darajalariga ega bo‘lgan yuridik kollejlarning xodimlariga uzoq muddat xizmat qilganligi uchun ustamalar va martaba darajalari uchun qo‘shimchalar qonunchilikda belgilangan tartibda va miqdorlarda budjetdan tashqari Adliya organlari va muassasalarini rivojlantirish jamg‘armasi hamda adliya organlari va muassasalarining budjetdan tashqari boshqa mablag‘lari hisobidan to‘lanadi.
 8. O‘zbekiston Respublikasi Adliya vazirligi:
 Investitsiyalar va tashqi savdo vazirligi bilan birgalikda ushbu qarorda nazarda tutilgan tadbirlarni amalga oshirish yuzasidan xalqaro moliya institutlari mablag‘lari, texnik ko‘maklashish mablag‘lari (grantlar) hamda xayriya ehsonlarini jalb etish bo‘yicha choralar ko‘rsin;
 O‘zbekiston Respublikasi Qurilish vazirligi bilan birgalikda loyiha-smeta hujjatlarini vakolatli ekspertiza organlarda belgilangan tartib va muddatlarda ko‘rib chiqilishi va kelishilishi hamda qurilish-montaj ishlarining sifatli bajarilishi ustidan nazorat o‘rnatilishini ta’minlasin.
 9. 2025-yil 1-yanvarga qadar obyektlarni rekonstruksiya qilish va kapital ta’mirlash, jihozlash va faoliyatini tashkil etish, shuningdek TDYU Media markazining faoliyatini tashkil etish uchun belgilangan tartibda shakllantiriladigan ro‘yxatlar bo‘yicha bosh pudratchi tashkilot va TDYU tomonidan olib kiriladigan, O‘zbekistonda ishlab chiqarilmaydigan uskunalar, kompyuter texnikasi va orgtexnika, o‘qitishning texnik vositalari, adabiyotlar, multimedia uskunalari jamlanmasi, dasturiy ta’minotlar, inventar va qurilish materiallari bojxona to‘lovlaridan (qo‘shilgan qiymat solig‘i va bojxona rasmiylashtiruvi yig‘imlaridan tashqari) ozod qilinsin.
 10. Mazkur qarorning ijrosini nazorat qilish O‘zbekiston Respublikasi adliya vaziri R.K. Davletov zimmasiga yuklansin.